Bela-wet in kollig by eerste dag van onderwyskongresAdv. Albert Lamey en Melanie Buys tydens ‘n paneelgesprek by die Solidariteit Skoleondersteuningsentrum se onderwyskongres. (Foto: Verskaf) Daar is hoop vir Afrikaanse skole, ten spyte van ‘n aantal uitdagings binne die openbare skolestelsel. Dít was die boodskap tydens die SOS se paneelgesprek wat gefokus het op van die kwessies wat skoolbesture se agendas tans oorheers, soos beplande wysigings aan die skolewet (Bela), toelatings, skoolgeldvrystelling en taalkwessies Die Afrikaanse onderwysgemeenskap het Dinsdag bymekaargekom vir die eerste dag van die Solidariteit Skoleondersteuningsentrum (SOS) se tiende nasionale onderwyskongres. Adv. Albert Lamey, kampvegter vir Afrikaans, en Werner Human, operasionele hoof van die Solidariteit Beweging, het saam met Buys aan die gesprek deelgeneem terwyl Freek Robinson as gesprekleier opgetree het. Human het twee punte uitgelig wat na sy mening ŉ rol speel in die wyse waarop uitdagings hanteer word, veral met die oog op die Bela-wet wat problematies blyk te wees. “Ons moet eerstens binne hierdie raamwerk nuwe werklikhede skep en nuwe oplossings vind. Tweedens is dit belangrik om nie hoop te verloor nie. Daar is baie dinge wat gebeur wat ŉ mens laat voel jy hoef nie of kan nie hoopvol wees nie.” Melanie Buys, hoof van ontwikkeling aan die SOS, het oor die belangrikheid van verantwoordelike aktivisme gepraat en die geleentheid gebruik om kongresgangers aan te moedig om betrokke te raak by inisiatiewe om die Bela-wetgewing te stuit. “Daar is in die eerste fase van die proses duisende kommentare by die parlementêre portefeuljekomitee ingedien, wat reeds wys op die problematiek van die Wysigingswetsontwerp. “Deel van verantwoordelike aktivisme is juis om sake soos hierdie te ondersteun. Dit is van die uiterste belang dat skole ouers aanmoedig om individueel en deurlopend kommentaar te lewer.” Die Afrikaanse onderwysgemeenskap het Dinsdag bymekaargekom vir die Solidariteit Skoleondersteuningsentrum (SOS) se tiende nasionale onderwyskongres. (Foto: Maroela Media) Inmenging deur die staat het ook onder bespreking gekom en volgens die paneel kan dit teëgewerk word deur kennis van die beweegruimte wat binne die wet bestaan om die skool en gemeenskap se demokratiese belang ten beste te dien. Volgens Leon Fourie, uitvoerende hoof van die SOS, is dit vir dié organisasie belangrik om naby en in ritme met die Afrikaanse onderwysgemeenskap te leef en werk, om ŉ sterk netwerk van skoolleiers en onderwysers te bou, en om deurlopend op die voorgrond van gehalteonderwysontwikkeling te wees. “Ons werk om die toekoms van Afrikaanse onderwys te verseker, deur dit in stand te hou én nuut te bou, waar nodig.” Wat dan nou beter as ŉ kongres om hierdie bydrae en ondersteuning aan die onderwysgemeenskap ŉ hupstoot te gee? Oor die volgende drie dae sal verskeie kenners praatjies lewer oor aktuele onderwerpe soos watter invloed die Covid-19-pandemie op onderwys gehad het, voordele van ŉ unieke Afrikaanse aanbod, opsies vir afstandleer en eise wat aan hedendaagse leiers gestel word. Afgesien van die verskillende sessies waaruit onderwysers kan kies, is daar ook ŉ hele paar organisasies en verskaffers wat hulle dienste en produkte uitstal. Dit sluit in Wolkskool, Robotica, Novae Books, Resolute Education, Eyebrain-gym, Aros en Eduplex. Die onderwyskongres duur nog tot Donderdag by die Accolades Boutique Venue in Midrand.